2020-10-06, Helsingør

**ForSea anerkendes for sine ambitiøse bæredygtighedsmål og får den prestigefyldte MSC-/ASC pris − *Guldfisken***

**For ca. to år siden implementerede ForSea batteridrift på to af sine færger, og har igennem længere tid arbejdet ufortrødent med sine ambitiøse miljømål. Og dagligt drives virksomheden efter devisen ”Den blå vej er også den grønneste”. Som en del af deres bæredygtige rejse, opnåede de i december 2019, som det første rederi i Sverige, at blive MSC- og ASC-certificeret. Nu hædres de med den ærefulde pris *Guldfisken*, som uddeles af MSC-/ASC-organisationen.**

**26 ton MSC-/ASC-certificeret fisk og skaldyr**

ForSea har stor restaurant- og cafévirksomhed ombord og indkøber årligt anselige volumener af råvarer. Samlet set serveres 26 ton MSC/ASC-certificeret fisk og skaldyr hvert år og sammenlagt er hele 23% af råvarerne, som sælges ombord, certificerede (dette inkluderer øko-mærkede, KRAV og Fair Trade artikler). Der foreligger en klar plan for at minimere miljøpåvirkningen fra mad ombord. Dette indebærer bl.a. en øgning i andelen af certificerede og lokalt producerede varer, servering af klimasmart mad og reduktion af madspild. En certificering ifølge MSC/ASC standarden for sporbarhed indebærer at fisk og skaldyr kommer fra bæredygtigt fiskeri og at man i praksis kan spore fisken hele vejen tilbage til havet. Processen inkluderer bl.a. kontrol af leverandører, særlige rutiner ombord samt uddannelse af personale. Alt sammen for at kunne efterleve de krav, som en certificering stiller, og samtidig at kunne fungere som gode ambassadører for bæredygtigt fiskeri.

”Vi er stolte over og glade for at modtage udmærkelsen *Guldfisken* af MSC/ASC-organisationen. Netop MSC-/ASC-certificeringen, og beslutningen om udelukkende at servere certificeret fisk og skaldyr, var et led i vores systematiske bæredygtighedsarbejde med FNs Globale Verdensmål 12 og 14. Det er en anerkendelse, som betyder meget for os, og som viser at alle kan gøre en forskel for fremtiden. Vores bæredygtighedsarbejde i ForSea er centralt og engagerer alle i virksomheden. Vores sømandshjerte slår naturligvis et ekstra slag for havet og dermed også det, der findes under overfladen. Det føles derfor ekstra rart at få æren af at modtage Guldfisken. Det motiverer os i vores videre arbejde for miljøet, såvel over som under vandoverfladen”, siger Susanne Kaarnimo-Knight, CCO hos ForSea.

*Motiveringen fra juryen lyder*: ”Som det første rederi i Skandinavien har de valgt udelukkende at servere MSC- og ASC-mærket mad fra havet. Bølgebrydende Aurora, havets vogter, sætter kursen mod bæredygtighedens strand og en blå fremtid. Alle mand på dæk!”

*Kontakt* *presscontact@forseaferries.com* *for yderligere information.*

*Helsingør-Helsingborg overfarten er regionens flydende bro, der består af de fem færger: Aurora, Tycho Brahe, Hamlet, Mercandia IV og Mercandia VIII. Færgerne er udrustet med katalysatorer. Herudover er både Aurora og Tycho Brahe konverteret til batteridrift for en total investering på ca. 300 mio. SEK. INEA, et forvaltningsorgan for innovation og netværk i EU, har støttet med ca. 120 mio. SEK.*

*I 2019 transporterede ForSea 7 mio. passagerer samt 1,3 mio. personbiler, 440.000 lastbiler og 16.000 busser. Det svarer til 20% af de køretøjer, der passerede Øresund I 2019. Overfarten fremmer integrationen og væksten i Øresundsregionen og drives af 550 medarbejdere, som dagligt arbejder for en sikker og effektiv forbindelse mellem Danmark og Sverige med en målsætning om at gøre rejsen så behagelig som muligt. Forbindelsen bidrager derudover med at skabe omkring 2000 arbejdspladser i regionen. Kristian Durhuus er CEO hos ForSea AB, som ejes af investeringsselskabet
First State Investments.*